b'\n_START_ARTICLE_\nDrakunkulioz\xc4\x97\n_START_PARAGRAPH_\nDrakunkulioz\xc4\x97, ri\xc5\xa1ta \xe2\x80\x93 \xc5\xbemogaus ir kai kuri\xc5\xb3 gyv\xc5\xabn\xc5\xb3, toki\xc5\xb3 kaip \xc5\xa1unys, \xc5\xa1akalai ir kt., invazin\xc4\x97 liga, paplitusi Azijoje ir Afrikoje._NEWLINE_Lig\xc4\x85 sukelia apvalioji kirm\xc4\x97l\xc4\x97 ri\xc5\xa1ta (Dracunculus medinensis), parazituojanti ligonio poodyje, da\xc5\xbeniausiai koj\xc5\xb3._NEWLINE_\xc5\xbdmogus u\xc5\xbesikre\xc4\x8dia gerdamas vanden\xc4\xaf, kuriame yra v\xc4\x97\xc5\xbeiagyvi\xc5\xb3, u\xc5\xbesikr\xc4\x97tusi\xc5\xb3 D. medinensis lervomis. \xc5\xbdmogaus skrandyje ciklopai suyra, i\xc5\xa1silaisvinusios lervut\xc4\x97s \xc4\xafsiskverbia \xc4\xaf \xc5\xbearn\xc5\xb3 sienel\xc4\x99, kur pradeda augti. Pasiekusios tam tikr\xc4\x85 i\xc5\xa1sivystymo lyg\xc4\xaf lervut\xc4\x97s migruoja audiniais, kol patenka \xc4\xaf pa\xc5\xbeasties bei kirk\xc5\xa1ni\xc5\xb3 poodin\xc4\xaf jungiam\xc4\x85j\xc4\xaf audin\xc4\xaf. \xc4\x8cia per 3\xe2\x80\x934 m\xc4\x97n. lervut\xc4\x97s suauga, lyti\xc5\xa1kai subr\xc4\x99sta ir poruojasi. Po patel\xc4\x97s apvaisinimo patin\xc4\x97liai \xc5\xbe\xc5\xabsta ir j\xc5\xb3 k\xc5\xabnas i\xc5\xa1tirpsta, o apvaisintos patel\xc4\x97s migruoja \xc4\xaf \xc5\xbemogaus (da\xc5\xbeniausiai gal\xc5\xabni\xc5\xb3) poodin\xc4\xaf audin\xc4\xaf bei od\xc4\x85. Patel\xc4\x97s \xc5\xbemogaus organizme pilnai suauga pra\xc4\x97jus metams po u\xc5\xbesikr\xc4\x97timo. Pateli\xc5\xb3 gimdoje jau yra visi\xc5\xa1kai subrendusios parazito lervos. Vir\xc5\xa1galvin\xc4\x97s kirm\xc4\x97l\xc4\x97s dalies \xc5\xbemogaus odoje atsiranda 2\xe2\x80\x937 cm dyd\xc5\xbeio furunkulas (votis) ar p\xc5\xabslel\xc4\x97, kuri susilietusi su vandeniu (pvz., maudantis, dirbant ry\xc5\xbei\xc5\xb3 laukuose) suply\xc5\xa1ta. Atsiradusioje angel\xc4\x97je i\xc5\xa1siver\xc4\x8dia kirm\xc4\x97l\xc4\x97s gimda ir \xc4\xaf vanden\xc4\xaf paleid\xc5\xbeiami keli milijonai gyv\xc5\xb3 lervu\xc4\x8di\xc5\xb3. Po to kirm\xc4\x97l\xc4\x97 \xc5\xbe\xc5\xabsta. \xc4\xae vanden\xc4\xaf patekusias lervas praryja tarpiniai \xc5\xa1eimininkai \xe2\x80\x93 g\xc4\x97lavandeniai v\xc4\x97\xc5\xbeiagyviai. Patekusios \xc4\xaf ciklopo organizm\xc4\x85 lervos suardo tarpinio \xc5\xa1eimininko \xc5\xbearnos sienel\xc4\x99 ir patenka \xc4\xaf jo k\xc5\xabno ertm\xc4\x99. Ciklopo organizme lervos per 12\xe2\x80\x9314 d. tampa invazin\xc4\x97s (u\xc5\xbekre\xc4\x8diamos) ir pavojingos \xc5\xbemogui.\n_START_SECTION_\nSimptomai\n_START_PARAGRAPH_\nLigos prad\xc5\xbeioje, kai \xc5\xbemogaus organizme vyksta lerv\xc5\xb3 migracija, atsiranda \xc4\xafvairios alergin\xc4\x97s reakcijos. \xc5\xa0iai ligos stadijai b\xc5\xabdingi odos b\xc4\x97rimai, silpnumas, veido pabrinkimai, dusulys ir astminiai rei\xc5\xa1kiniai. Alerginiai rei\xc5\xa1kiniai laikosi nuo keli\xc5\xb3 dien\xc5\xb3 iki 2\xe2\x80\x933 m\xc4\x97nesi\xc5\xb3. Pasirod\xc5\xbeius kirm\xc4\x97lei odos pavir\xc5\xa1iuje, alerginiai rei\xc5\xa1kiniai i\xc5\xa1nyksta. Odoje ties kirm\xc4\x97l\xc4\x97s galvine dalimi formuojasi ma\xc5\xbedaug 2\xe2\x80\x937 cm diametro furunkulas (votis), kuris po 5\xe2\x80\x937 d. atsiveria ir apnuogina kirm\xc4\x97l\xc4\x97s k\xc5\xabn\xc4\x85. Gali vystytis komplikacijos, susijusios su antrine bakterine infekcija. Tai \xc4\xafvair\xc5\xabs abscesai, flegmonos, gangrenos, opos. Kita komplikacij\xc5\xb3 grup\xc4\x97 susijusi su organizmo sensibilizacija (jautrumas) parazito antigenais (s\xc4\x85nari\xc5\xb3 u\xc5\xbedegimai (artritai))._NEWLINE_Ligos prad\xc5\xbeioje lig\xc4\x85 nustatyti sunku. V\xc4\x97liau, atsiradus furunkului, liga nustatoma aptikus kirm\xc4\x97l\xc4\x99 poodiniame sluoksnyje. Kirm\xc4\x97l\xc4\x97s lokalizacijos vietose odoje ir poodiniame audinyje matomi vingiuoti velen\xc4\x97liai.\n_START_SECTION_\nGydymas\n_START_PARAGRAPH_\nNuo sen\xc5\xb3 laik\xc5\xb3, susirgus, kirm\xc4\x97l\xc4\x97s i\xc5\xa1 odos op\xc5\xb3 buvo \xc5\xa1alinamos vyniojant jas ant marlinio volelio ar pagaliuko. \xc5\xa0i proced\xc5\xabra atliekama labai atsargiai, kad kirm\xc4\x97l\xc4\x97 nenutr\xc5\xabkt\xc5\xb3, nes i\xc5\xa1siliej\xc4\x99s \xc4\xaf \xc5\xbeaizd\xc4\x85 parazito k\xc5\xabno skystis gali sukelti sunki\xc4\x85 flegmon\xc4\x85 (odos u\xc5\xbedegim\xc4\x85). Kirm\xc4\x97l\xc4\x97s \xc5\xa1alinimas gali trukti net por\xc4\x85 ar daugiau savai\xc4\x8di\xc5\xb3, nes kirm\xc4\x97l\xc4\x97 i\xc5\xa1vyniojama po 5\xe2\x80\x9310 cm per par\xc4\x85. Kirm\xc4\x97lei parazituojant ant koj\xc5\xb3 reikia taikyti profilaktines priemones nuo stablig\xc4\x97s. Alergin\xc4\x97s reakcijos gydomos prie\xc5\xa1alerginiais preparatais. Atsiradus bakterinei infekcijai \xe2\x80\x93 naudojami antibiotikai._NEWLINE_Profilaktikai endemin\xc4\x97se vietov\xc4\x97se (kur registruojamas susirgimas) gerti tik virint\xc4\x85 vanden\xc4\xaf.\n_START_SECTION_\nPaplitimas\n_START_PARAGRAPH_\nSusirgimas buvo registruojamas Vakar\xc5\xb3, Centrin\xc4\x97je Afrikoje, Azijoje (Indijoje, Pakistane, Irake, Irane) ir Piet\xc5\xb3 Amerikoje (Brazilijoje, Gvin\xc4\x97joje). Drakunkulioz\xc4\x97 yra pirma parazitin\xc4\x97 liga, kuri\xc4\x85 numatoma likviduoti visame pasaulyje. XX a. devintajame de\xc5\xa1imtmetyje imta \xc4\xafgyvendinti program\xc4\x85, kuria siekta i\xc5\xa1naikinti ri\xc5\xa1tas. Parazito paplitimo vietov\xc4\x97se gyventojams prad\xc4\x97ta ai\xc5\xa1kinti, kad lig\xc4\x85 sukelia geriamajame vandenyje esan\xc4\x8dios lervos, imta izoliuoti ligonius ir, svarbiausia, platinti tinklinius ir vamzdinius geriamojo vandens filtrus bei mokyti \xc5\xbemones jais naudotis. Per paskutinius 15 met\xc5\xb3 stebimas ry\xc5\xa1kus sergamumo ma\xc5\xbe\xc4\x97jimas: 1989 m. \xe2\x80\x93 900 t\xc5\xabkst. ligoni\xc5\xb3, 2001 m. \xe2\x80\x93 60 t\xc5\xabkst. ligoni\xc5\xb3. Dabar drakunkulioz\xc4\x97 registruojama 13-oje Afrikos \xc5\xa1ali\xc5\xb3 (Benine, Burkina Fase, Centrin\xc4\x97je Afrikos Respublikoje, Dramblio Kaulo Krante, Etiopijoje, Ganoje, Malyje, Mauritanijoje, Nigerijoje, Sudane, Toge, Ugandoje). Daugiausiai atvej\xc5\xb3 u\xc5\xberegistruojama Sudane (78 proc. vis\xc5\xb3 atvej\xc5\xb3), Nigerijoje (38 proc.), Ganoje (33 proc.), Toge ir Burkina Fase (17 proc.), kitose \xc5\xa1alyse (12 proc.).'